和陶與殷晉安別韵送陳順之赴官
作者：吳芾
朝代：宋

paragraphs: 子往治畿邑，趣裝亦良勤。
惠然來過我，話別更情親。
顧我老且病，已與死爲鄰。
獨思陪勝侶，倍覺惜清晨。
忍唱陽關徹，與子從此分。
願子且少駐，醉我甕頭春。
子雖未宦達，意氣已凌雲。
今去天尺五，騰上豈無因。
要無求速化，切莫慮長貧。
抱才能自重，何患不如人。